Source: http://www.ff.umb.sk/studium/oznamy-pre-studentov/statne-skusky-v-akademickom-roku-2016-2017-usmernenie.html
Timestamp: 2017-08-20 09:46:49+00:00
Document Index: 1164582

Matched Legal Cases: ['§ 62', '§ 63', 'čl. 21', 'čl. 23', 'čl. 16', '§ 51', 'čl. 17']

Štátne skúšky v akademickom roku 2016/2017 - usmernenie | Oznamy pre študentov | Filozofická fakulta Univerzita Mateja Bela v Banskej Bystrici
DomovŠtúdiumOznamy pre študentovŠtátne skúšky v akademickom roku 2016/2017 - usmernenie
v bakalárskych a magisterských študijných programoch
na Filozofickej Fakulte UMB v Banskej Bystrici
Štátne skúšky sú záverom bakalárskeho a magisterského stupňa vysokoškolského štúdia. Ich organizácia a priebeh sa riadia najmä týmito rezortnými a univerzitnými legislatívnymi normami:
zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (§ 62a a § 63);
Študijný poriadok UMB v Banskej Bystrici pre študentov študijných programov akreditovaných od 1. 1. 2013 v znení dodatkov č. 1 – 3 (čl. 21 – 23);
Študijný poriadok UMB v Banskej Bystrici účinný od 12. mája 2008 v znení dodatkov č. 1 – 4 (čl. 23 – 25);
Študijný poriadok FF UMB v Banskej Bystrici v znení dodatku č. 1 pre študentov študijných programov akreditovaných do 31. 12. 2012 (čl. 16 – 18).
smernica č. 12/2011 o záverečných, rigoróznych a habilitačných prácach na UMB v Banskej Bystrici v znení dodatku č. 1 z 1. februára 2016;
Realizácia obhajob záverečných prác a štátnych skúšok má systémový charakter so začiatkom v konkrétnom, zrozumiteľnom a úplnom zadaní tém záverečných prác korešpondujúcich s obsahom študijného programu cez časovo organizované a sledované vedenie študenta/ky pri tvorbe záverečnej práce až po jej obhajobu a skúšanie pred komisiou s hodnotením/klasifikovaním.
Za konkrétnu obsahovú podobu štátnej skúšky zodpovedá garant/ka študijného programu a za celkovú prípravu štátnej skúšky zodpovedá vedúci/vedúca katedry.
Priebeh štátnej skúšky riadi a za jej organizáciu a priebeh zodpovedá predseda/predsedníčka komisie pre štátne skúšky.
Ak sa študent/ka prihlási na štátnu skúšku, ale jeho/jej záverečná práca bude klasifikovaná stupňom FX od vedúceho/vedúcej práce, študijné oddelenie odoberie študentovi/študentke prihlásenie z AIS2.
Študent/ka sa môže odhlásiť z vážnych zdravotných alebo osobných dôvodov na základe žiadosti podanej na študijné oddelenie najneskôr v deň konania štátnej skúšky.
ŠTÁTNE SKÚŠKY V DENNEJ FORME NOVOAKREDITOVANÝCH ŠTUDIJNÝCH PROGRAMOV (2014)
Vzťahuje sa aj na bakalárske študijné programy xSjAj(PT), xSjFj(PT), xSjNj(PT), xSjRj(PT)
– pôvodne slovenský jazyk a literatúra (v kombinácii s cudzím jazykom) so začiatkom štúdia pred akademickým rokom 2015/16
V uvedených študijných odboroch/programoch dochádza k implementácii záverov komplexnej akreditácie aj do koncepcie štátnych skúšok v súlade s § 51 ods. (3) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov:
„Súčasťou štúdia podľa každého študijného programu je aj záverečná práca, ktorá spolu s jej obhajobou tvorí jeden predmet; obhajoba záverečnej práce patrí medzi štátne skúšky.“
Štátnu skúšku v študijných programoch 1. (Bc.) aj 2. (Mgr.) stupňa podľa bodu I okrem magisterských učiteľských študijných programov tvorí jeden predmet:
ZÁVEREČNÁ (BAKALÁRSKA/DIPLOMOVÁ) PRÁCA S OBHAJOBOU.
Toto legislatívne východisko predpokladá realizáciu štátnej skúšky v jeden deň (doteraz aj dva dni).
Obhajoba záverečnej práce pozostáva (1) z prezentácie práce študentom/študentkou, (2) z odpovedí na otázky vedúceho/vedúcej práce a oponenta/oponentky uvedené v ich posudkoch záverečnej práce a (3) z rozpravy (jej obsahom budú odpovede na ďalšie otázky vedúceho/vedúcej práce a oponenta/oponentky a na otázky členov/členiek skúšobnej komisie).
Záverečnú prácu klasifikujú obidvaja posudzovatelia: vedúci/vedúca záverečnej práce a oponent/ka záverečnej práce.
Klasifikácia predmetu štátnej skúšky je výsledným rozhodnutím komisie na jej neverejnom zasadnutí, a to na základe hodnotení záverečnej práce a celkového výkonu študenta/študentky počas obhajoby. Celková klasifikácia štátnej skúšky je identická s klasifikáciou predmetu bakalárska/diplomová práca s obhajobou.
Komisia pre štátne skúšky má štyroch členov, a to zo študijného odboru/programu, z ktorého je obhajovaná záverečná práca.
Za úspešnú obhajobu bakalárskej práce ako predmetu štátnej skúšky získa študent/ka 10 kreditov.
Za úspešnú obhajobu diplomovej práce ako predmetu štátnej skúšky získa študent/ka 20 kreditov.
Štátna skúška v učiteľských študijných programoch 2. (Mgr.) stupňa podľa bodu I pozostáva z troch predmetov:
1. DIPLOMOVÁ PRÁCA S OBHAJOBOU,
2. TEÓRIA A DIDAKTIKA PRVÉHO PREDMETU,
3. TEÓRIA A DIDAKTIKA DRUHÉHO PREDMETU (ŠPORTOVEJ ŠPECIALIZÁCIE).
Katedry zverejnia na svojich webových stránkach tézy z teórie a didaktiky predmetov štátnej skúšky do konca výučbovej časti zimného semestra, t. j. do 17. 12. 2016.
Obhajoba diplomovej práce pozostáva (1) z prezentácie práce študentom/študentkou, (2) z odpovedí na otázky vedúceho/vedúcej práce a oponenta/oponentky uvedené v ich posudkoch diplomovej práce a (3) z rozpravy (jej obsahom budú odpovede na ďalšie otázky vedúceho/vedúcej práce a oponenta/oponentky a na otázky členov/členiek skúšobnej komisie).
Diplomovú prácu klasifikujú obidvaja posudzovatelia: vedúci/vedúca záverečnej práce a oponent/ka diplomovej práce.
Komisia hodnotí/klasifikuje každý predmet štátnej skúšky podľa šesťstupňovej klasifikačnej stupnice. Štátna skúška je úspešne vykonaná, ak jej výsledok je hodnotený niektorým z klasifikačných stupňov od A po E.
Celková klasifikácia štátnej skúšky je výsledným rozhodnutím komisie na jej neverejnom zasadnutí a vypočítava sa ako priemer klasifikácie všetkých predmetov štátnej skúšky. Z takto vypočítaného aritmetického priemeru sa uvádza celkový výsledok štátnej skúšky:
Priemer 1,00 – 1,25 – celkový výsledok štátnej skúšky A/výborne.
Priemer 1,26 – 1,75 – celkový výsledok štátnej skúšky B/veľmi dobre.
Priemer 1,76 – 2,25 – celkový výsledok štátnej skúšky C/dobre.
Priemer 2,26 – 2,75 – celkový výsledok štátnej skúšky D/uspokojivo.
Priemer 2,76 – 3,00 – celkový výsledok štátnej skúšky E/dostatočne.
Komisia pre štátne skúšky má štyroch členov: dvaja členovia z prvého študijného programu a dvaja členovia z druhého študijného programu.
Za úspešnú obhajobu diplomovej práce ako predmetu štátnej skúšky získa študent/ka 16 kreditov.
Za úspešnú štátnu skúšku z teórie a didaktiky prvého predmetu získa študent/ka 2 kredity.
Za úspešnú štátnu skúšku z teórie a didaktiky druhého predmetu (športovej špecializácie) získa študent/ka 2 kredity.
Za úspešnú štátnu skúšku z teórie a didaktiky telesnej výchovy v jednoodborovom študijnom programe učiteľstva telesnej výchovy získa študent/ka 4 kredity.
ŠTÁTNE SKÚŠKY V DENNEJ FORME ŠTUDIJNÝCH PROGRAMOV SO ZAČIATKOM ŠTÚDIA
PRED AKADEMICKÝM ROKOM 2015/16 A V EXTERNEJ FORME
(podrobne: čl. 17 Študijného poriadku FF UMB v Banskej Bystrici v znení dodatku č. 1 pre študentov študijných programov akreditovaných do 31. 12. 2012)
Štátna skúška pozostáva:
1. z obhajoby záverečnej práce,
2. z jednej alebo viacerých ďalších častí štátnej skúšky,
t. j. v koncepcii štátnych skúšok sa nič nemení, resp. platí stav po komplexnej akreditácii v roku 2009.
V súlade so Študijným poriadkom FF UMB v Banskej Bystrici v znení dodatku č. 1 pre študentov študijných programov akreditovaných do 31. 12. 2012 („po starom“) sú katedry povinné zverejniť tézy na štátne skúšky na svojich webových stránkach do konca výučbovej časti zimného semestra.